Sekä kunnalliselta että yksityiseltä puolelta löytyy erinomaisia eläinlääkäreitä, mutta luonnollisesti useimmilla lääkäreillä on omat vahvuusalueensa. Tuotantoeläimiin erikoistunut lääkäri ei välttämättä ole vahvimmillaan pieneläinten kanssa ja päinvastoin, ja etenkin eksoottisten lemmikkien huolet voivat vaatia niihin erikoistunutta lääkäriä. Kunnan tarjoamat eläinlääkäripalvelut saattavat toisaalta olla huomattavasti rajallisempia kuin yksityisten eläinlääkäreiden, joten aina kunnallisen puolen suosiminen ei ole edes mahdollista. Mitä hintoihin tulee, kunnalliset eläinlääkärit ja pienet yksityiset eläinlääkäriasemat tarjoavat yleensä huokeampia hintoja kuin suuret eläinlääkäriketjut. Kalliiden hintojen lisäksi Suomen suurinta eläinlääkäriketjua, Evidensiaa ja sen omistamaa Omaeläinklinikkaa, on kritisoitu myös hoidon tasosta sekä turhilla hoidoilla rahastamisesta.